וולברין (סרט)

עלילה

בשנת 1945, לוגאן מוחזק במחנה שבויים בנגסאקי, יפן. מטוסי קרב אמריקאים חגים באוויר לקראת הפצצה, והאסירים משתחררים. לוגאן מחליט להישאר בבנוקר בו הוחזק, במחשבה כי כך יינצל, ואליו מתלווה קצין צעיר בשם יאשידה. כאשר מטוסי הקרב מטילים את הפצצות, לוגאן עוטף את יאשידה עם גופו, ושומר עליו מפני הפיצוץ בעזרת כוחות ההתחדשות שלו.
בימי ההווה, לוגאן מתייסר על שרצח את מושא אהבתו ג'ין גריי, ומתבודד ביוקון, קנדה. יום אחד, בעת עימות עם ציידים על שימוש ברעל לא חוקי, לוגאן פוגש בנערה מוטאנטית בשם יוקיו שלה היכולת לחזות בעתיד. יוקיו מבקשת מלוגאן להתלוות אליה לביקור ביפן, מכיוון שהאדון שלה, הלא הוא יאשידה, מעוניין לפגוש אותו.
כשהוא מגיע לביתו של ישידה ביפן, לוגאן מזהה בו את אותו הצעיר אותו הציל ב-1945 ביפן. כמו כן, הוא פוגש את בנו של ישידה, שינג'ן ונכדתו מאריקו, וגם את וייפר, שעובדת כרופאה האונקולוגית של ישידה. ישידה מציע ללוגאן להעביר אליו את יכולות הריפוי המהירות של לוגאן, כדי למנוע את מותו, ומציב בפניו את ההזדמנות לוותר על האלמותיות שלו לאחר שמצא טכנולוגיה שתאפשר להעביר את יכולות הריפוי של לוגאן אליו. לוגאן מסרב וזמן קצר לאחר מכן ישידה מת. לוגאן חולם שוייפר מרעילה אותו.
בהלווייתו של ישידה, חברי ארגון היאקוזה, שבראשם עומד שינג'ן תוקפים את מאריקו וחוטפים אותה, מאחר שהיא הופכת ליורשת החוקית של האימפריה של ישידה, לאחר מותו. כשלוגאן מגן עליה הוא נורה ומגלה כי אינו מחלים עוד מהר מפציעותיו. כשלוגאן מצליח להימלט עם מאריקו בעזרתו של חבר ילדות של מאריקו בשם הראדה, הוא עולה עמה על רכבת. ברכבת הוא מותקף על ידי מתנקשים ולאחר שהוא שורד קרב על גג הרכבת הוא מגיע ליעד של מאריקו ומתארח במלון. בלילה הוא שוב סובל מסיוטים וחולם על ג'ין. לוגאן מתעורר ומתמוטט מפצעיו בגשם.
מאריקו מטפלת בו בעזרתו של נכדו הווטרינר של הבעלים של המלון בו הם משתכנים. לוגאן ומאריקו מגיעים לבית הקיץ של ישידה בנגסאקי, היכן שבילתה את ילדותה עם יוקיו והראדה. לוגאן מבקר בבונקר בו הציל את חייו של ישידה, ועליו חלם לפני מספר לילות. באותו הלילה הוא ומאריקו מעבירים את הלילה יחד. בבוקר המחרת לוגאן מוצא כי מאריקו נעלמה. הוא רודף אחריה והוא מגלה כי נובורו מורי, שר המשפטים המושחת של יפן, ארוסה של מאריקו לפי החלטת אביה, הוא העומד מאחורי חטיפתה. יוקיו מגיעה לנגסאקי לאחר שמבינה כי לוגאן יזדקק לעזרתה, מוצאת אותו ומספרת כי ראתה חזיון ובו הוא מת.
לוגאן מתעמת עם מורי ומגלה כי החטיפה הוזמנה על ידי שינג'ן. במעונו של ישידה, שינג'ן מגלה למריקו שצוואתו של ישידה הורתה להעביר את כל הרכוש למאריקו ולכן בכוונתו להרוג אותה. בינתיים הראדה ווייפר מתערבים. הראדה לוקח את מאריקו בעוד וייפר מרעילה את שינג'ן והם נמלטים. לוגאן ויוקיו נכנסים ומגלים כי כל שומרי הראש של שינג'ן מתים. לוגאן משתמש בטכנולוגיית הריפוי של ישידה ומגלה כי וייפר השתילה רובוט ננסי המאט את יכולות הריפוי שלו. לוגאן חותך את עצמו כדי להוציא אותו, אך שינג'ן נכנס ונאבק בו וביוקיו. לוגאן מצליח להסיר את הרובוט, אך מתחיל לגסוס על השולחן. יכולת הריפוי שלו משתחזרת והוא מתעורר ונלחם בשינג'ן, העטוי שריון, והורג אותו תוך הגנה עצמית.
לוגאן ויוקיו מגיעים למתקן מחקר היכן שמאריקו מוחזקת. הראדה ואנשי הנינג'ה שלו יורים בלוגאן שלל חצים, מיד לאחר מכן לוגאן מתעורר במתקן כשוייפר מחזיקה בו. הוא מגלה כי גם וייפר מוטאנטית, עמידה בפני רעלים ושולטת היטב בכלי נשק רבים. היא מציגה אותו בפני הסמוראי הכסוף, סמוראי רובוטי ענק שנוצר ממתכת האדמנטיום הבלתי ניתנת להשמדה. הסמוראי מנסה לחתוך את תעריו של לוגאן אך מאריקו מצילה את לוגאן והוא משתחרר כדי להיאבק בסמוראי. הראדה יורה לעבר וייפר, שמשילה את עורה החיצוני ונאבקת ביוקיו כשהראדה נהרג בקרב מול הסמוראי. הסמוראי מצליח לחתוך את תעריו של לוגאן, ובכך מאלץ אותו להשתמש בחרב. יוקיו מצליחה להרוג את וייפר. כשלוגאן נלחם בסמוראי, הוא נופל דרך קיר שבור ונתלה על קצה גג המתקן. הסמוראי מתחיל לקדוח לתוך תעריו השבורים של לוגאן בניסיון למשוך ממנו את הכוחות הייחודיים שלו. עד מהרה מתגלה כי הסמוראי הכסוף אינו אלא ישידה בעצמו, כשחליפת הסמוראי שומרת עליו בחיים. ישידה נהיה צעיר יותר ויותר, עקב ספיגת יכולות הריפוי של לוגאן אך מאריקו משליכה את תעריו השבורים של לוגאן לעבר ישידה ובכך מעניקה ללוגאן די זמן כדי להשמיד את חליפת הסמוראי ולהרוג את ישידה. לוגאן משחזר את כוחות הריפוי שלו, בעודו פצוע הוא חולם שוב על ג'ין שקוראת לו להצטרף אליה בעולם המתים, לוגאן מפנים כי נאלץ להרוג אותה וכי עשה את מה שהיה עליו לעשות. כך הוא משלים עם רגשות האשם שלו, ומבין כי הוא לוחם, ועליו לחיות חיים בעלי משמעות.
בנמל התעופה יוקיו, לוגאן ומאריקו נפרדים. מאריקו מתחננת מלוגאן להישאר אך הוא מסרב בעדינות. במטוס הפרטי שמאריקו מספקת לו, יוקיו מבקשת מלוגאן לבחור את היעד הבא.
בסצנה שאחרי הכתוביות, לוגאן חוזר לארצות הברית לאחר כשנתיים. בעת המתנה לביקורת בנמל התעופה, לוגאן מתעדכן בפיתוחיה האחרונים של חברת הטכנולוגיה האנטי-מוטאנטית "תעשיות טראסק". לפתע, מגנטו מופיע, ודורש מלוגאן את עזרתו כנגד איום מסוכן. לוגאן תוהה מדוע עליו לבטוח במגנטו, כשפתאום מופיע צ'ארלס אקסבייר במטרה לחזק את מגנטו, להפתעת לוגאן שחזה במותו.

הפקה ושיווק

בספטמבר 2007, קבע גאווין הוד כי המשך, אם יופק, יתרחש ביפן. ב-2009, כאשר "אקס-מן המקור: וולברין", הסרט הקודם בסדרה, יצא לאקרנים, הסצנה שלאחר הכתוביות הציגה את לוגאן ביפן. מעט לאחר צאת הסרט, ההמשך אושר באופן רשמי, כמו גם התרחשותו ביפן. אחר זאת, יו ג'קמן אמר כי ההמשך יתבסס על ריצת הקומיקס של כריס קלרמונט ופרנק מילר מ-1982, אשר מאורעותיה התרחשו ביפן.
צילומי הסרט החלו באוקטובר 2011, ולאחר מכן הצילומים נדחו לאביב 2012, עקב התחייבותו של יו ג'קמן לשחק בסרט עלובי החיים. הסרט צולם בונקובר שבקנדה, סידני שבאוסטרליה וטוקיו שביפן.
במרץ 2013, יצאה הכרזה הרשמית והקדימון הבינלאומי, במאי יצא טיזר - קדימון שני. הסרט יצא לאקרנים ביולי 2013. באירועי הקידום של הסרט, הבמאי הודה כי נחתכו 12 דקות מהסרט, ואלה הופיעו ב-DVD של הסרט, שהפך נגיש להורדה דיגיטלית ולמכירה החל מנובמבר 2013.